b'\n_START_ARTICLE_\nLyhyt historia l\xc3\xa4hes kaikesta\n_START_SECTION_\nKirjan sis\xc3\xa4lt\xc3\xb6\n_START_PARAGRAPH_\nKirja k\xc3\xa4sittelee monia luonnontieteit\xc3\xa4, muiden muassa astronomiaa, kemiaa ja biologiaa. Bill Bryson aloittaa kirjassaan uuden asian k\xc3\xa4sittelyn tyypillisesti kertomalla jonkin tarinan tieteen historiasta; kirja kertoo esimerkiksi Isaac Newtonin ja Charles Darwinin el\xc3\xa4m\xc3\xa4st\xc3\xa4. Kirja syventyy kuitenkin p\xc3\xa4\xc3\xa4asianaan tieteen uusimpiin l\xc3\xb6yt\xc3\xb6ihin._NEWLINE_Bryson ker\xc3\xa4si aineksia kirjaansa haastattelemalla kolmen vuoden aikana monia asiantuntijoita.\n_START_SECTION_\nPalkinnot\n_START_PARAGRAPH_\nVuonna 2004 Bill Bryson sai kirjastaan Aventis-s\xc3\xa4\xc3\xa4ti\xc3\xb6n palkinnon, 10\xc2\xa0000 puntaa. Vuonna 2005 kirja voitti EU:n 50\xc2\xa0000 euron Descartes-tiedeviestint\xc3\xa4palkinnon. Kiitospuheessaan Bryson totesi, ettei ket\xc3\xa4\xc3\xa4n ole koskaan palkittu yht\xc3\xa4 ruhtinaallisesti tiet\xc3\xa4m\xc3\xa4tt\xc3\xb6myydest\xc3\xa4\xc3\xa4n. Kirja oli Yhdistyneess\xc3\xa4 kuningaskunnassa myydyin tiedekirja vuonna 2005, ja se on ollut bestseller-listoilla Yhdysvalloissakin._NEWLINE_Kirjan suomeksi k\xc3\xa4\xc3\xa4nt\xc3\xa4nyt Markku P\xc3\xa4kkil\xc3\xa4 sai korkeatasoisesta tietokirjasuomennoksesta J. A. Hollon palkinnon Suomen k\xc3\xa4\xc3\xa4nt\xc3\xa4jien ja tulkkien liitolta.\n_START_SECTION_\nN\xc3\xa4kemyksi\xc3\xa4\n_START_PARAGRAPH_\nDosentti Hannu Karttunen toteaa kirjasta, ett\xc3\xa4 kyseess\xc3\xa4 on hauska kirja, joka toivottavasti her\xc3\xa4tt\xc3\xa4\xc3\xa4 kiinnostusta tieteeseen ja tieteen historiaan ja parhaimmillaan innostaa ottamaan asioista selv\xc3\xa4\xc3\xa4 luotettavampien l\xc3\xa4hteiden avulla. L\xc3\xa4hdeteoksena kirjaa ei h\xc3\xa4nen mukaansa uskalla k\xc3\xa4ytt\xc3\xa4\xc3\xa4, sill\xc3\xa4 sen sis\xc3\xa4lt\xc3\xb6 on jonkinlaista kolmannen tai nelj\xc3\xa4nnen k\xc3\xa4den tietoa; Bryson on k\xc3\xa4ytt\xc3\xa4nyt l\xc3\xa4hteen\xc3\xa4 yleistajuisia teoksia, ja \xe2\x80\x9dtuloksena on edelleen muunnettu versio, joka voi joskus harhautua omille teilleen\xe2\x80\x9d, Karttunen kirjoittaa. \xe2\x80\x9dKirja vilisee pieni\xc3\xa4 virheit\xc3\xa4 ja ep\xc3\xa4tarkkuuksia.\xe2\x80\x9d _NEWLINE_The Guardianin arvostelun mukaan teoksen vahvuus piilee siin\xc3\xa4, ett\xc3\xa4 kirjailija tiet\xc3\xa4\xc3\xa4, millaista on pit\xc3\xa4\xc3\xa4 tiedett\xc3\xa4 tyls\xc3\xa4n\xc3\xa4. Tutkija John Waller kehuu s\xc3\xa4vy\xc3\xa4, joka kirjaan on tullut sen ansiosta, ett\xc3\xa4 Bryson kirjoitti asiantuntijoiden haastattelemisen pohjalta. _NEWLINE_Kuten Karttunen, my\xc3\xb6s tutkija C.P. Rajendran toivoo, ett\xc3\xa4 Lyhyt historia l\xc3\xa4hes kaikesta her\xc3\xa4tt\xc3\xa4\xc3\xa4 suuressa yleis\xc3\xb6ss\xc3\xa4 mielenkiintoa tieteeseen. H\xc3\xa4n kirjoittaa kirjan ep\xc3\xa4tarkkuuksista: \xe2\x80\x9dsaatat havaita joitain anteeksi annettavia ep\xc3\xa4tarkkuuksia ja toisinaan taipumusta vaelteluun\xe2\x80\x9d. Rajendran kehuu Lyhytt\xc3\xa4 historiaa \xe2\x80\x9dsuunnattoman vieh\xc3\xa4tt\xc3\xa4v\xc3\xa4ksi\xe2\x80\x9d ja helppolukuiseksi. H\xc3\xa4n on my\xc3\xb6s tyytyv\xc3\xa4inen, ett\xc3\xa4 teoksen kirjoittaja oli tiedekirjamaailman ulkopuolinen.'